TEACHTAIREACHT ÓN GCOIMISIÚN

Sonraí a nuashonrú a úsáidtear chun íocaíochtaí cnapshuimeanna agus íocaíochtaí pionósacha a ríomh atá le moladh ag an gCoimisiún do Chúirt Bhreithiúnais an Aontais Eorpaigh in imeachtaí maidir le sárú

(2022/C 74/02)

I. Réamhrá

Faoin gConradh ar Fheidhmiú an Aontais Eorpaigh (CFAE), i gcás ina gcuireann an Coimisiún cás Ballstáit faoi bhráid Chúirt Bhreithiúnais an Aontais Eorpaigh mar nár chomhlíon sé oibleagáid faoi na Conarthaí, féadfaidh an Chúirt smachtbhannaí airgeadais a fhorchur in dhá chás:

(a) i gcás nach ndearna an Ballstát na bearta is gá chun go gcomhlíonfaí breithiúnas a rinne an Chúirt roimhe sin inar thángthas ar an gconclúid go ndearna sé sárú ar dhlí an Aontais (Airteagal 260(2) CFAE);

(b) i gcás nár chomhlíon an Ballstát a oibleagáid bearta a chur in iúl lenar trasuíodh treoir arna glacadh faoi nós imeachta reachtach (Airteagal 260(3) CFAE) (1).

Sa dá chás sin, féadfaidh an Chúirt Bhreithiúnais smachtbhanna a fhorchur atá comhdhéanta d’íocaíocht chnapshuime, chun pionós a ghearradh ar leanúint den sárú (2), agus d’íocaíocht phionósach laethúil, chun an Ballstát lena mbaineann a spreagadh le deireadh a chur leis an sárú a luaithe is féidir (3). Molann an Coimisiún méideanna le haghaidh na smachtbhannaí airgeadais don Chúirt agus déanann an Chúirt an cinneadh deiridh.

An cur chuige ginearálta a bhíonn ag an gCoimisiún agus é ag ríomh na smachtbhannaí atá beartaithe, tá sé seanbhunaithe. Ó bhí 1997 (4) ann, agus de réir mar atá leagtha amach i dTeachtaireachtaí a eisíodh tar éis a chéile (5), chuir an Coimisiún cur chuige i bhfeidhm a léiríonn an acmhainn íocaíochta atá ag an mBallstát agus a mheáchan institiúideach araon. Cuirtear sin i bhfeidhm leis an rud a dtugtar an fachtóir “n” (6) air. Cuirtear an fachtóir “n” le fachtóirí eile – tromchúis an tsáraithe agus an fad a mhaireann sé – sa ríomh a dhéanann an Coimisiún ar na smachtbhannaí atá beartaithe.

Tá ríomh an fhachtóra “n” bunaithe ar Olltáirgeacht Intíre (OTI) na mBallstát, agus ar an líon suíochán le haghaidh ionadaithe i bParlaimint na hEorpa atá leithdháilte ar gach Ballstát. Rinneadh modh ríofa an fhachtóra “n” a nuashonrú roinnt uaireanta (7) agus rinneadh an nuashonrú is déanaí an 13 Aibreán 2021 (8), nuair a choigeartaigh an Coimisiún an modh tar éis don Ríocht Aontaithe tarraingt siar as an Aontas Eorpach.

I dteachtaireacht 2010 uaidh (9) maidir le sonraí a nuashonrú a úsáidtear chun an ríomh sin a dhéanamh, leag an Coimisiún síos gur cheart an fachtóir “n” chomh maith le sonraí maicreacnamaíocha eile a choigeartú gach bliain (10), chun boilsciú agus athruithe ar OTI a chur san áireamh.

Tá nuashonrú na bliana seo (11) bunaithe ar fhorbairtí maidir le boilsciú agus OTI gach Ballstáit. Maidir leis na staitisticí atá le húsáid i ndáil leis an ráta boilscithe agus OTI, is iad na staitisticí iad a rinneadh amach dhá bhliain roimh an nuashonrú (“an riail t-2”), i.e. 2020, mar gurb é dhá bhliain an tréimhse íosta ama is gá chun sonraí maicreacnamaíocha atá réasúnta cobhsaí a bhailiú. Tá ráta boilscithe na bliana tagartha socraithe ag 1.6 %.

Bhí paindéim COVID-19 ar na tosca tábhachtacha a rinne difear do nuashonrú na bliana seo. Go deimhin, is mór an tionchar a bhí ag an bpaindéim ar OTI na mBallstát in 2020: tháinig laghdú 4.4 % ar leibhéal AE-27 agus imríodh tionchair éagsúla ar an leibhéal náisiúnta, dhá rud a dhéanann difear do na fachtóirí “n” chomh maith.

II. Comhpháirteanna an nuashonraithe

Seo a leanas an liosta de na critéir atá le nuashonrú:

— méid caighdeánach ar ráta comhréidh le haghaidh na híocaíochta pionósaí (12), atá socraithe faoi láthair ag EUR 2 683 (13), le hathrú i gcomhréir leis an mboilsciú,

— méid caighdeánach ar ráta comhréidh le haghaidh na híocaíochta cnapshuime (14), atá socraithe faoi láthair ag EUR 895 (15), le hathrú i gcomhréir leis an mboilsciú,

— na 27 bhfachtóir “n” le hathrú i gcomhréir le OTI an Bhallstáit lena mbaineann, agus an líon suíochán atá aige i bParlaimint na hEorpa á chur san áireamh; tá na fachtóirí “n” le haghaidh ríomh na cnapshuime agus ríomh na n-íocaíochtaí pionósacha laethúla cothrom le chéile,

— íocaíochtaí cnapshuime íosta (16) le hathrú i gcomhréir leis an mboilsciú.

III. Nuashonruithe

Cuirfidh an Coimisiún na figiúirí nuashonraithe seo a leanas i bhfeidhm chun méid na smachtbhannaí airgeadais (cnapshuim nó íocaíochtaí pionósacha) a ríomh nuair a thugann sé cás os comhair na Cúirte Breithiúnais faoi Airteagal 260(2) agus (3) CFAE:

1) is é EUR 2 726 an ráta comhréidh caighdeánach chun an íocaíocht phionósach a ríomh;

2) is é EUR 909 an ráta comhréidh caighdeánach chun an tsuim laethúil a ríomh d’fhonn an chnapshuim a chinneadh;

3) is iad seo a leanas na fachtóirí “n” agus na cnapshuimeanna íosta le haghaidh na 27 mBallstát: Ballstát Fachtóir speisialta “n” Cnapshuim íosta (EUR 1 000 ) An Bheilg 0,860 1 940 An Bhulgáir 0,280 632 An tSeicia 0,590 1 331 An Danmhairg 0,580 1 308 An Ghearmáin 5,000 11 277 An Eastóin 0,120 271 Éire 0,610 1 376 An Ghréig 0,520 1 173 An Spáinn 2,260 5 097 An Fhrainc 3,750 8 458 An Chróit 0,220 496 An Iodáil 3,110 7 014 An Chipir 0,100 226 An Laitvia 0,140 316 An Liotuáin 0,210 474 Lucsamburg 0,170 383 An Ungáir 0,470 1 060 Málta 0,080 180 An Ísiltír 1,340 3 022 An Ostair 0,750 1 692 An Pholainn 1,450 3 270 An Phortaingéil 0,570 1 286 An Rómáin 0,750 1 692 An tSlóivéin 0,170 383 An tSlóvaic 0,320 722 An Fhionlainn 0,510 1 150 An tSualainn 0,880 1 985

Cuirfidh an Coimisiún na figiúirí nuashonraithe i bhfeidhm maidir leis na cinntí a ghlacfaidh sé chun cás a thabhairt os comhair na Cúirte Breithiúnais faoi Airteagal 260 CFAE ón tráth a ghlacfar an Teachtaireacht seo ar aghaidh.

(1) I dTeachtaireacht 2011 ón gCoimisiún maidir le cur chun feidhme Airteagal 260(3) CFAE (IO C 12, 15.1.2011, lch. 1) agus i dTeachtaireacht 2017 ón gCoimisiún EU law: Better Results through Better Application [Dlí an Aontais: Torthaí níos fearr a bhuí le cur chun feidhme níos fearr] (IO C 18, 19.1.2017, lch. 10.) áitítear go gcuireann an Coimisiún an modh céanna i bhfeidhm a leagadh síos le Teachtaireacht 2005 (Communication on the application of Article 228 of the EC Treaty [Teachtaireacht maidir le cur i bhfeidhm Airteagal 228 de Chonradh CE] (SEC(2005) 1658)) chun na smachtbhannaí airgeadais faoi Airteagal 260(3) CFAE a ríomh.

(2) Communication from the President: Re-cast Communication on the application of Article 228 of the EC Treaty [Teachaireacht ón Uachtarán: Teachtaireacht Athmhúnlaithe maidir le cur i bhfeidhm Airteagal 228 de Chonradh CE] (SEC(2005) 1658), pointe 10.3

(3) SEC(2005) 1658, pointe 14.

(4) Modh ríofa na n-íocaíochtaí pionósacha dá bhforáiltear de bhun Airteagal 171 de Chonradh CE (IO C 63, 28.2.1997, lch. 2).

(5) Féach go háiritheCommunication from the Commission - Implementation of Article 260(3) of the Treaty [Teachtaireacht ón gCoimisiún - Airteagal 260(3) den Chonradh a chur chun feidhme] (IO C 12, 15.1.2011, lch. 1) agus an Teachtaireacht ón gCoimisiún dar teideal EU Law: Better Results through Better Application [Dlí an Aontais: Torthaí níos fearr a bhuí le cur chun feidhme níos fearr] (IO C 18, 19.1.2017, lch. 10.).

(6) SEC(2005) 1658, pointe 14. Ríomhtar an fachtóir “n” mar a leanas I gcás: OTI n = OTI n = OTI an Bhallstáit lena mbaineann, i milliúin euro; Meán-OTI = meán-OTI na mBallstát uile; Líon suíochán = an líon suíochán atá ag an mBallstát lena mbaineann i bParlaimint na hEorpa; Meán suíochán = an meánlíon suíochán atá ag gach Ballstát i bParlaimint na hEorpa sna Ballstáit.

(7) Communication from the Commission — Modification of the calculation method for lump sum payments and daily penalty payments proposed by the Commission in infringements proceedings before the Court of Justice of the European Union [Teachtaireacht ón gCoimisiún — Modhnú ar mhodh ríofa íocaíochtaí cnapshuime agus íocaíochtaí pionósacha laethúla atá beartaithe ag an gCoimisiún in imeachtaí maidir le sáruithe os comhair Chúirt Bhreithiúnais an Aontais] C(2019) 1396 final (IO C 70, 25.2.2019, lch. 1).

(8) Communication from the Commission — Adjustment of the calculation for lump sum and penalty payments proposed by the Commission in infringement proceedings before the Court of Justice of the European Union, following the withdrawal of the United Kingdom [Teachtaireacht ón gCoimisiún — Coigeartú ar ríomh na n-íocaíochtaí cnapshuime agus na n-íocaíochtaí pionósacha atá beartaithe ag an gCoimisiún in imeachtaí maidir le sáruithe os comhair Chúirt Bhreithiúnais an Aontais Eorpaigh, tar éis don Ríocht Aontaithe tarraingt siar as an Aontas Eorpach] C(2021) 2283 final, (IO C 129, 13.4.2021, lch. 1).

(9) SEC(2010) 923/3.

(10) Féach na nuashonruithe in 2011 [SEC(2011) 1024 final], in 2012 [C(2012) 6106 final], in 2013 [C(2013) 8101 final], in 2014 [C(2014) 6767 final], in 2015 [C(2015) 5511 final], in 2016 [C(2016) 5091 final], in 2017 [C(2017) 8720 final], in 2018 [C(2018) 5851 final], in 2019 [C(2019) 6434 final], agus in 2020 [C(2020) 6043 final] chun teacht ar an gcoigeartú bliantúil ar shonraí eacnamaíocha.

(11) Asbaineadh na sonraí OTI le haghaidh nuashonrú na bliana seo an 10 Eanáir 2022. Tomhaistear an boilsciú trí úsáid a bhaint as díbhoilsceoir an OTI intuigthe.

(12) Ríomhtar méid na híocaíochta pionósaí laethúla tríd an méid caighdeánach ar ráta comhréidh a iolrú ar dtús faoi fhachtóirí tromchúise agus faid ama, agus ansin faoin bhfachtóir “n”.

(13) C(2021) 2283 final

(14) Ríomhtar méid na cnapshuime tríd an méid caighdeánach ar ráta comhréidh (nach ionann é agus an méid le haghaidh íocaíochtaí pionósacha laethúla) faoi fhachtóir tromchúise agus faoin bhfachtóir “n”. Ríomhtar an chnapshuim ansin ar bhonn an lín laethanta a leantar den sárú (bíodh sin ón gcéad rialú ón gCúirt go dtí go mbeidh comhlíonadh déanta nó go dtí an breithiúnas i gcás cásanna faoi Airteagal 260(2) CFAE, nó ó dháta thrasuí na Treorach go dtí go ndéanfar comhlíonadh nó go dtí an breithiúnas i gcás cásanna faoi Airteagal 260(3) CFAE. Ba cheart feidhm a bheith ag an gcnapshuim a ríomhadh ar an mbonn sin nuair is mó an ríomh thuasluaite ná an chnapshuim íosta.

(15) C(2021) 2283 final

(16) Déantar amach an chnapshuim íosta shocraithe i gcás gach Ballstáit de réir an fhachtóra “n” speisialta. Cuirfear an chnapshuim íosta shocraithe faoi bhráid na Cúirte nuair nach mó na híocaíochtaí cnapshuime laethúla foriomlána ná an chnapshuim íosta shocraithe.